**OBRAZLOŽENJE OPĆEG DIJELA FINANCIJSKOG PLANA MINISTARSTVA MORA, PROMETA I INFRASTRUKTURE ZA RAZDOBLJE 2023.-2025.**

06505 MINISTARSTVO MORA, PROMETA I INFRASTRUKTURE

# PRIHODI I PRIMICI

Ministarstvo planira prihode u 2023. godini u iznosu od 1.186.793.036 eura, projicirani prihodi za 2024. godinu iznose 1.098.589.470 eura i 1.276.849.020 eura za 2025. godinu. Primici se, u razdoblju 2023.-2025. godine, ne planiraju.

Ministarstvo planira ostvariti prihode, po vrstama prihoda i iz izvora kako slijedi:

# Prihodi iz proračuna za financiranje rashoda poslovanja, rashoda za nabavu nefinancijske imovine i izdataka za financijsku imovinu i otplatu zajmova

Iz izvora 11 Opći prihodi i primici planiraju se prihodi u iznosu od 725.958.173 eura u 2023. godini, 763.505.764 eura u 2024. i 781.645.811 eura u 2025. godini, a iz izvora 12 Sredstva učešća za pomoći planiraju se prihodi u iznosu od 53.947.601 eura u 2023. godini, 23.385.269 eura u 2024. i 48.369.437 eura u 2025. godini.

# Prihodi od pruženih usluga i ostali prihodi

Iz izvora 31 Vlastiti prihodi planiraju se prihodi u iznosu od 38.720 eura u 2023. godini, 42.870 eura u 2024. i 42.870 eura u 2025. godini.

# Naknada za sigurnost plovidbe koja se plaća za strane jahte i brodice i ostali prihodi za posebne namjene (naknada od izobrazbe pomoraca i nautičara)

Iz izvora 43 Ostali prihodi za posebne namjene planiraju se prihodi u iznosu od 4.468.133 eura u 2023. godini, 3.982.000 eura u 2024. i 4.100.000 eura u 2025. godini.

# Tekuće i kapitalne pomoći od institucija i tijela EU (refundacija putnih troškova i ostalo)

Iz izvora 51 Pomoći EU planiraju se prihodi u iznosu od 1.560.127 eura u 2023. godini, 470.912 eura u 2024. i 18.236 eura u 2025. godini.

# Tekući i kapitalni prijenosi između proračunskih korisnika istog proračuna

Iz izvora 52 Ostale pomoći planiraju se prihodi u iznosu od 666.327 eura u 2023. godini, 666.327 eura u 2024. i 666.327 eura u 2025. godini. U odnosu na 2022. godinu, očekivani prihodi u 2023. godini su za 50,5 % manji, a to se smanjenje naročito odnosi na očekivani prijenos sredstava Ministarstva unutarnjih poslova za potrebe razvoja i unaprjeđenja sustava sigurnosti i inspekcije cestovnog prometa i cesta. U 2022. godini, sredstvima od Ministarstva unutarnjih poslova nabavljena je oprema i kupljena su vozila za potrebe cestovne inspekcije.

# Tekuće i kapitalne pomoći od institucija i tijela EU-ostale refundacije

Iz izvora 55 Refundacije iz pomoći EU planiraju se prihodi u iznosu od 1.875.403 eura u 2023. godini, 984.208 eura u 2024. i 168.109 eura u 2025. godini.

# Tekuće i kapitalne pomoći od institucija i tijela EU-CF i Tekuće i kapitalne pomoći od institucija i tijela EU-ERDF

Iz izvora 56 Fondovi EU planiraju se prihodi u iznosu od 290.900.030 eura u 2023. godini, 124.309.569 eura u 2024. i 262.653.148 eura u 2025. godini. Najveće povećanje ove skupine prihoda odnosi se na pomoći iz Kohezijskog fonda. U 2023. godini planira se povećanje od 53,2 % u odnosu na prihode iz 2022. godine.

**Tekuće i kapitalne pomoći od institucija i tijela EU-Fond solidarnosti EU-potres ožujak 2020. i potres prosinac 2020.**

Iz izvora 57 Ostali programi EU planiraju se prihodi u iznosu od 44.254.068 eura u 2023. godini.

U 2023. godini planira se novi prihod 5761-Fond solidarnosti Europske unije-potres ožujak

2020. u iznosu od 15.344.848 eura, sukladno Odluci Vlade RH o načinu raspodjele bespovratnih financijskih sredstava iz Fonda solidarnosti Europske unije odobrenih za financiranje sanacije šteta od potresa na području Grada Zagreba, Krapinsko-zagorske županije i Zagrebačke županije, imenovanju i određivanju zaduženja nacionalnog koordinacijskog tijela, tijela odgovornih za provedbu financijskog doprinosa i neovisnog revizorskog tijela za vraćanje u ispravno radno stanje infrastrukture i pogona u području prijevoza. U odnosu na planirane prihode u 2022. godini, prihodi iz Fonda solidarnosti EUpotres prosinac 2020. godine, u 2023. godini se povećavaju za 33,8 %, a očekuju se radi vraćanja u ispravno radno stanje infrastrukture i pogona oštećenih u potresu, temeljem Odluke Vlade RH.

**Tekuće i kapitalne pomoći od institucija i tijela EU-Mehanizam za oporavak i otpornost** Iz izvora 58 Instrumenti EU nove generacije planiraju se prihodi u iznosu od 63.124.454 eura u 2023. godini, 181.242.551 eura u 2024. i 179.185.082 eura u 2025. godini. U odnosu na planirane prihode u 2022. godini, prihodi iz izvora 581 Mehanizam za oporavak i otpornost povećavaju se za 68,5 %, a izravno su vezani uz projekte iz Instrumenta EU nove generacije.

U 2023. godini ne planiraju se prihodi od IBRD Zajma za Projekt modernizacije i restrukturiranja cestovnog sektora koji su se dosadašnjih godina ostvarivali iz izvora 81 Namjenski primici od zaduživanja jer Projekt završava u 2022. godini. Ovim su projektom uvedene strukturne reforme u cestovni sektor, ojačan je nadzor i planiranje unutar sektora te je povećana operativna učinkovitost trgovačkih društava.

# RASHODI I IZDACI

Ministarstvo planira rashode u 2023. godini u iznosu od 1.185.058.195 eura, što je za 130.305.427 eura ili 11% više u odnosu na plan rashoda za 2022. godinu. Projicirani rashodi za 2024. godinu iznose 1.093.785.081 eura i 1.270.051.429 eura za 2025. godinu.

Ukupno povećanja u iznosu od 130.305.427 eura u odnosu na plan rashoda za 2022. godinu, odnosi se na povećanje rashoda koji se financiraju iz vlastitih i namjenskih izvora uključujući EU pomoći.

Rashodi koji se financiraju iz općih prihoda i primitaka, doprinosa i namjenskih primitaka su u 2023. godini, u odnosu na 2022. godinu manji za 19.839.832 eura.

Najveća povećanja planiranih rashoda i izdataka u 2023. godini u odnosu na 2022. godinu odnose se na aktivnosti i projekte kako slijedi:

* povećanje od 43,2 milijuna eura na projektu Nacionalni plan oporavka i otpornosti odnosi se na reforme cestovnog, željezničkog sektora, pomorstva i unutarnje plovidbe, unaprjeđenja sustava javnog prijevoza te na ekologizaciju prometa
* povećanje od 39,5 milijuna eura na projektu OP Konkurentnost i kohezija, prioritetna os 7. Povezanost i mobilnost u najvećem se dijelu odnosi na rekonstrukciju i dogradnju željezničke dionice Hrvatski Leskovac-Karlovac i osiguranja i modernizacije željezničko-cestovnih prijelaza te na izgradnju cesta, nadvožnjaka i prilaznih prometnica
* povećanje od 32,3 milijuna eura na projektu OP Konkurentnost i kohezija, specifični cilj 2a1 Razvoj infrastrukture širokopojasne mreže sljedeće generacija planira se radi ujednačenog pokrivanja hrvatskog teritorija brzim i ultra-brzim širokopojasnim pristupom internetu
* povećanje od 25,5 milijuna eura na projektu Fond solidarnosti EU-područje prijevoza, pošta i telekomunikacija planira se radi vraćanja u ispravno radno stanje infrastrukture u području prijevoza, oštećene u potresu 2020. godine
* planira se novi projekt Program konkurentnost i kohezija 2021.-2027. u ukupnom iznosu od 21,4 milijuna eura, kojim će se nastaviti financirati prometna infrastruktura sredstvima Kohezijskog fonda i Europskog fonda za regionalni razvoj unutar novog financijskog okvira EU za razdoblje 2021.-2027.
* povećanje od 10,3 milijuna eura na aktivnosti Sufinanciranje javne usluge u cestovnom prijevozu putnika planira se radi sufinanciranja naknade cestovnim prijevoznicima za obavljanje prijevoza na redovnim autobusnim linijama na području županija
* povećanje od 4,8 milijuna eura na projektu Provedba ugovora o koncesiji Autocesta

Zagreb-Macelj planira se radi projiciranih troškova dostavljenih od strane društva Autocesta Zagreb-Macelj, sukladno obavezama davatelja koncesije iz koncesijskog ugovora

* povećanje od 4,7 milijuna eura na projektu Obnova SAR flote lučkih kapetanija planira se radi obnove zastarjele flote službe traganja i spašavanja
* povećanje od 4,2 milijuna eura na projektu Nadoknada dijela troška dizelskog goriva koje se koristi kao pogonsko gorivo u komercijalnom prijevozu putnika podrazumijeva mjeru kojom se nastoji ublažiti porast cijena koje plaćaju građani za korištenje usluga komercijalnog prijevoza kroz subvencioniranje značajnijih troškova prijevoznicima koji obavljaju javni prijevoz putnika u cestovnom prometu
* povećanje od 3,9 milijuna eura na projektu Pomoći BiH u prometnoj povezanosti i integraciji radi prometne povezanosti i integracije općine Ravno sa njezinim prirodnim prometnim okruženjem
* povećanje od 3,5 milijuna eura na aktivnosti Osiguranje sigurnosno-prometnih standarda u zračnim lukama RH odnosi se na financiranje mjere očuvanja otvorenosti aerodroma, tj. obavljanje javne usluge, a koja se primjenjuje u Zračnoj luci Osijek d.o.o.

Najveća smanjenja planiranih rashoda i izdataka u 2023. godini u odnosu na 2022. godinu odnose se na aktivnosti i projekte kako slijedi:

* smanjenje od 51,1 milijun eura odnosi se na projekt Program dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a 19, na kojem su u 2022. godini planirana dodatna sredstava u iznosu od 51,7 milijuna eura za realizaciju državne potpore društvu Croatia Airlines d.d., a koja se u 2023. godini ne planiraju
* smanjenje od 26,7 milijuna eura odnosi na aktivnost Naknada u cijeni goriva za HC d.o.o. jer su u 2022. godini osigurana dodatna sredstva za održavanje potrebne likvidnosti za neometano poslovanje društva Hrvatske ceste, radi posljedica globalnog poremećaja na tržištima građevinskih materijala i proizvoda
* smanjenje od 11,3 milijuna eura odnosi se na aktivnost Naknada u cijeni goriva za HŽ Infrastrukturu d.o.o.
* smanjenje od 9,3 milijuna eura odnosi se na projekt Potpora u provedbi CEF projekata željezničkog sektora, na kojem su u 2022. godini su povećana sredstva za naknadu štete uslijed povećanja troškova građevinskih materijala
* smanjenje od 5,3 milijuna eura odnosi se na aktivnost Upravljanje, organizacija i regulacija željezničkog prometa, na kojoj su u 2022. godini povećana sredstva zbog povećanih materijalnih prava radnika, sukladno Kolektivnom ugovoru i povećanih troškova plina, toplinske energije i ostalih energenata
* smanjenje od 3,9 milijuna eura odnosi se na aktivnost Izuzeto javno dobro radi provedbe nagodbe s HŽ CARGO-om d.o.o. u razdoblju od 2022.-2027. godine
* smanjenje od 3,8 milijuna eura odnosi se na aktivnost Izgradnja, sanacija i rekonstrukcija objekata podgradnje u lukama otvorenim za javni promet od županijskog i lokalnog značaja te modernizacija, obnova i izgradnja ribarske infrastrukture, na kojoj su u 2022. godini povećana sredstva zbog rasta cijena građevinskog materijala i građevinskih usluga

# PRIJENOS SREDSTAVA IZ PRETHODNE I U SLJEDEĆU GODINU

U okviru Vlastitih prihoda planiran je prijenos sredstava iz 2022. godine u iznosu od 1.495 eura, koji se odnosi na prihode od pruženih usluga, a isti se u cijelosti planira utrošiti u 2023. godini za usluge tekućeg i investicijskog održavanja poslovnih zgrada Ministarstva i za povrat neprihvatljivih troškova projekata financiranih iz EU sredstava.

U 2023. godini planiran je prijenos sredstava iz prethodne godine u okviru Ostalih prihoda za posebne namjene, koji se odnose na naknade za sigurnost plovidbe koja se plaća za strane jahte i brodice i na naknadu od izobrazbe pomoraca i nautičara u iznosu od 3.253.536 eura, a u 2024. godini je planiran prijenos iz prethodne godine u iznosu od 494.076 eura. Prihodi koji se ostvaruju temeljem naplate naknade za sigurnost plovidbe i zaštitu mora od onečišćenja, u najvećoj će mjeri biti utrošeni za obnovu i održavanje brodova i brodica lučkih kapetanija i sustava nadzora i upravljanja pomorskim prometom (VTS sustav). Obzirom da je u tijeku postupak potpune obnove flote lučkih kapetanija, temeljem kojeg se u 2023. i narednim godinama očekuje isporuka oko 40 novih brodica, istovremeno se značajno smanjuju tekuća i investicijska ulaganja na postojećoj floti, čija je prosječna starost veća od 25 godina. Trošenje i prijenos Ostalih prihoda za posebne namjene usklađen je s trenutno dogovorenom dinamikom isporuke novih brodica i predviđenom dinamikom rashodovanja postojeće flote. Brodice koje su trebale biti isporučene do kraja 2022. godine, zbog kašnjenja u provođenju postupaka nabave i poremećaja na globalnom tržištu, biti će isporučene početkom 2023. godine. Prihod od naknada od izobrazbe pomoraca i nautičara ili izdavanja suglasnosti pomorskim učilištima, izdavanja svjedodžbi i uvjerenja o osposobljenosti pomoraca i nautičara, u slijedećem trogodišnjem razdoblju iskoristit će za implementaciju novog sustava održavanja ispita, za stjecanje svjedodžbi o osposobljenosti koji uključuje računalno polaganje ispita u lučkim kapetanijama i ispostavama lučkih kapetanija.

Prijenos sredstava, u 2023. godini, u okviru Pomoći EU, koja se odnose na tekuće i kapitalne pomoći od institucija i tijela EU, planirana su u iznosu od 823.563 eura, a u 2024. godini planiran je prijenos iz prethodne godine u iznosu od 10.447 eura. Sredstva će se utrošiti za troškove plaća i doprinosa članova projektnih timova, materijalne rashode i rashode za usluge u okviru EU projekata.

U okviru Ostalih pomoći i darovnica planiran je prijenos sredstava u iznosu od 577.313 eura u

2023., 2024. i 2025. godini. Sukladno Sporazumu između Ministarstva unutarnjih poslova i Ministarstva mora, prometa i infrastrukture, kroz Nacionalni plan sigurnosti cestovnog prometa, doznačuju se sredstva s ciljem financiranja nabavke vozila, uređaja i opreme te nadogradnje i održavanja informatičkih sustava.

# UKUPNE I DOSPJELE OBVEZE

u eurima

|  |  |  |
| --- | --- | --- |
|  | Stanje obveza na dan 31.12.2021.  | Stanje obveza na dan 30.06.2022. |
| Ukupno obveze  | 23.677.049,04  | 23.800.914,88  |
| Dospjele obveze  | 27.033,25  | 36.545,78  |

U Zagrebu, 14. studenog 2022. godine

**POTPREDSJEDNIK VLADE I MINISTAR**

#  Oleg Butković